khistorydata/jeongjo-sjw-relations huggingface dataset:
정조 11년 · 목
敎曰魂宮享官安昌君燝雲峯君杺鶴林君焴知敦寧徐有慶幷加資資窮者熟馬一匹賜給錦城尉朴明源半熟馬一匹賜給知敦寧李澧日淺勿論忠義具允德李圾幷陞敍宗戚執事漢城主簿趙觀鎭高山縣監趙應鎭司勇洪就榮洪最榮洪後榮十四朔幷陞敍未付職者初仕調用領敦寧府事洪樂性大豹皮一令錦城尉朴明源鞍具馬一匹面給昌城尉黃仁點右副承旨洪義榮行副司直金持點淳昌郡守洪守榮各半熟馬一匹賜給行副司直金峙點刑曹參議金魯永甑山縣令金魯成各兒馬一匹賜給濟用判官黃基玉敦寧直長金在昌日淺勿論守僕以下員役等依己酉年例令該曹考例施賞又敎曰守墓官安春君烿侍墓內侍朴尙行加資忠義李復鉉守衛官李厚燾陞六李厚生仕日不足兒馬一匹賜給洪龍變日淺勿論進止中官朴道弘梁濟漢各半熟馬一匹賜給守僕以下員役等令該曹依己酉年例施賞待令事知員役守僕亦爲施賞又敎曰分司賞典雖無前例別設守直亦係初有分副總管任希曾李鎭恒尹尙東分兵曹參議南鶴聞李惠祚參知尹弼秉在直俱近百日各半熟馬一匹賜給其中分副總管鄭述祚豈無殊異之典食物衣資令該曹題給分都事蔡顯一尹壽民分兵曹正郞姜翰宲仕俱過二百日幷陞敍分兵曹佐郞任長源柳頤玄分內乘吳應常在直俱過百日各兒馬一匹賜給分守門將李郁延等四人自昨秋至今供職參上陞敍未陞敍者陞六五衛將別軍職下人等依別單判下令各該曹施賞奏時官等日淺幷勿論又敎曰贊儀南松耇準瓜察訪作闕今日政調用通禮兒馬一匹賜給其餘引儀上弦弓一張賜給又敎曰魂宮中官都薛里梁大宜李團宜假都薛里金性完鄭國允各熟馬一匹賜給進止長番洪宜福等各熟馬一匹賜給薛里盧重賢等各兒馬一匹賜給其餘實仕未滿二十日人幷勿論
정조 11년 · 강
有政吏曹判書尹蓍東參議李時秀進
정조 11년 · 목
因吏曹啓繕工假監役宋煥質改差敎曰相當窠區處其代今日政差出○以洪最榮就榮後榮三人中首題人初仕調用之命銓曹不卽擧行敎曰此胡大事深夜煩稟當該承旨遞差又敎曰屢敎之下如是煩稟尙不擧行極爲未安當該銓官推考斯速擬入○以宋煥質爲童蒙敎官南松耇爲利仁察訪趙鎭圭爲假監役
정조 11년 · 강
陪慈宮還詣昌德宮
정조 11년 · 목
具翼善冠袞龍袍乘輿出廣達門詣興化門外幄次慈宮輦輿將過出幄次鞠躬柢迎仍乘輦陪後入敦化門至協陽門外降輦乘輿還內
정조 11년 · 강
召見上京守令及下直守令于熙政堂
정조 11년 · 목
敎曰舊錄三人自可次第內擬往來之際徒貽民邑弊端今日政倂令內遷仍令今日政差代○政院啓言今日入侍命下之後御座所用趁不待令尙衣院郞廳所當重勘而本院請推之外無他可施之罰何以爲之乎敎以當該郞廳拿處
정조 11년 · 강
命寧邊府獄囚白士敏等卽爲放送
정조 11년 · 목
敎曰今因上京守令入侍聞之本府囚白士敏等二人當初逮捕極爲無謂至今滯囚亦甚乖當幷卽放送事分付因此思之諸道必有似此未結未之類令廟堂分付各該道如有之幷卽放送其中情理深重者逮囚月日文案梗槪各人名下開錄狀聞以待處分事一體分付
정조 11년 · 강
命嶺伯金光默除朝辭赴任
정조 11년 · 강
以李集斗爲承旨前望也
정조 11년 · 목
敎曰分承旨洪仁浩移除實官其餘分司堂郞今日政減下○以洪秉益爲扶安縣監李彥祐爲長連縣監韓晩裕爲殷山縣監申耆爲谷山縣監洪最榮爲昌陵參奉
정조 11년 · 강
召見惠堂徐有隣于熙政堂
정조 11년 · 목
備邊司啓言諸道軍餉居未拿問居二決杖居三推考還上居末決杖居二推考居三勿論旣有元事目而還上未準捧居末者拿問若邊地守令則依前決杖事載在通編矣平安道舊還酌定軍餉居末寧城僉使梁得河居二車嶺前僉使趙鳳麟居三安義僉使金重栗元還上居末夞怪萬戶朴亨源居二孟山縣監沈寬鎭居三慈母山城別將金鎭源咸鏡道元還上與軍餉居末鏡城判官李秉喆還上居二吾村權管朴聖翊居三▣溫萬戶宋世瑜慶尙道軍餉居末態川縣監黃世中居二金海府使李邦榮居三機張前縣監金潤國元會居末金海府使李邦榮居二漆原前縣監李德胤軍布作米居末金海府使李邦榮居二梁山郡守李進膺居三固城縣令李普天射木作米居末金海府使李邦榮別會穀居末機張前縣監金潤國統營軍餉停退外未捧金海府使李邦榮矣當該守令邊將幷依事目勘處之意請分付允之敎以金海曾有酌量之筵敎昨年本邑便經滄桑不可無闊狹之政此一邑分揀又啓言嶺南在道薫染方熾無異湖南云形止從實報來後論理草記事命下矣卽見該監司金尙集所報則以爲本道右沿若而邑自三月初以厲氣之間發有所報來故果以死亡與方痛卽爲馳報以爲轉聞之地題送矣列邑所報尙不齊到其中南海等十一邑前後報來死亡之數旣不滿百金海等十三邑只以方痛報來其餘四十七邑尙不報來雖以大丘府言之間有方痛而別無死亡遽然陳聞恐涉煩屑方待列邑齊報狀聞計料爲辭矣南海等邑不無若干死亡而不至大熾則未及登聞容或無怪而四十七邑尙無報來云若自營門申飭則列邑擧行豈若是泄泄乎道臣所當論責而纔以他事被譴今始安徐此後熾息與否嚴飭各邑隨所報卽速馳聞之意請分付允之又啓言卽見內需司啓下手本則以爲明禮宮屬慶尙道金海鳴旨島田畓乙巳條未納稅錢二百八十八兩零依前上送事移報備局行關本道爲辭而判下內有司堂上曾經道伯必當稔知事情枚報本司自本司從長決處後草記事命下矣今以內司之報觀之則所謂島民一土兩稅之說未知果指何說而鹽漢輩曾以鹽田疊稅事屢次上言及至昨年因本道査啓昌原等三邑鹽田之所納公稅許令減給之意覆啓行會此必宮屯之混入其中而然也大抵元帳付田畓苟非永頉之地元無減稅之規而至有昨年減給之惠澤則在渠輩實爲萬幸矣至於宮房有土之稅初不入於公結之中則今此該宮元稅之混同減給事極怪訝請分付道臣宮結土稅依前上送俾無混淆之弊允之
정조 11년 · 강
刑曹以擊錚人等原情及時囚照律啓
정조 11년 · 목
該曹啓言抱川幼學李光昇原情以爲婢夫柳卜萬昨秋作罪自知難容今年二月荷杖拔刀直赴矣父故矣身兄弟急於紓危忙出毆打渠雖致斃矣父頃刻之命幸全於挺刃之下矣身等雖千百其身無所怨尤而不意再同推時以矣兄屬之元犯而加刑當初罪犯同出於衛父之誠而末梢使矣兄獨當則獄情倒置私心慚痛倘如何哉使矣身得被首犯之罪千萬泣祝云驪州閑良姜弼周原情以爲渠子就文年過二十貧未娶妻潛奸洞內金完伊女判連爲名兒形跡綻露洞內諸人或勸其女之父母速爲成禮則其父母欲許之際其女之外叔金卜金者素是凶頑之人恥其事露戕殺金女構陷渠子於殺人之科至於成獄乞令明覈俾無橫罹之弊云矣幷敎以令道臣詳査狀聞後稟處又啓言全州良女李召史原情以爲渠夫崔允默以本營補軍色因錢布郡移之罪遠配价川而渠之媤父母戀子病篤乞令替配使渠夫還養父母云矣此而不罪則下邑奸吏負逋被罪之類縱妻敎子托以四件犯蹕呼籲將無所不有請原情勿施李召史自臣曹懲治允之又以全州吏崔昌彥吳性直等更招啓言比諸初招雖似吐實其所指陳猶不別白請更加嚴刑期於得情敎曰始旣牢諱今又吞吐不可以一二端之略有指告遽然放釋奸吏頑濫之習欺罔之罪在所懲治一幷散配李宜耆則觀於囚供益知其駭痛令該府還囚今日內照律勘放以草記擧行又以崔昌彥咸從府吳性直洪原縣定配啓
정조 11년 · 목
該府啓言比安前縣監南麟耇原情以爲捧糴事則昨年災荒雖曰最甚旣非舊捧乃是新穀則豈有純捧空殼沙土居半之理簽丁事則本縣軍丁實無充數之路自前果不無冒充呼冤之弊故莅任之後各別親執査括隨得隨頉幾至矯革之境則殆無虛村云者無或過當而難保一夫之無冤則何敢曰無罪牛酒松三禁事每慮歉歲之擾民未得依律而猛治至於將差則初無爲此出村之事操切中因病致斃云者未知何所指矣火結濫執事昨秋收稅時書員輩或不無加執之弊故卽爲査櫛還給於各其民人而當初不飭之罪亦何敢自免刑具違式事許多日用之物旣未得箇箇皆準於刑穴筒則亦豈無小小參差之患乎不察之失在所難免云矣敎以草記議處照律又啓言南麟耇諸般所犯俱係不法杖一百收贖告身盡行追奪橫城縣安興驛徒三年定配敎以如有功議各減一等此與濫刑有異徒配則分揀又啓言全州前判官李宜耆原情以爲本邑以大油物進上當次邑紙價依例先給寺僧未及監封而遞罷然若能檢飭十分精好則豈有該曹點退之擧莫非昏憒不事事之罪云矣敎以此事非本罪不足說也今日內以草記各別嚴勘又啓言李宜耆杖一百收贖告身盡行追奪鏡城府流三千里定配允之又以鏡城前判官李秉喆原情啓敎以今日內照律放送後草記如有功議區別減等又啓言李秉喆功減一等杖九十收贖奪告身四等放送允之又以全羅前水使許任原情啓敎以草記照律又啓言許任杖一百收贖告身盡行追奪放送敎以如有功議各減一等又以刑曹佐郞魚在沼等原情啓敎以草記照律其中申大羽進去備邊司修理所云分揀放送本司旣無歷臨之敎則定監役修理難免率爾該堂推考又啓言魚在沼等各笞四十收贖付過還職放送允之又以尙衣主簿李良會原情啓敎以分揀放送
정조 11년 · 강
忠淸監司尹尙東上疏辭職校理李洪載上疏討逆承旨洪仁浩疏陳應避竝賜例批
정조 11년 · 강
慶尙前監司金尙集以尙州前牧使沈基泰査事馳啓
정조 11년 · 목
狀啓以爲眼同査官究覈尙州座首申聖勖吏房李景大倉色千世挺官婢美喜等而本道山郡穀多邑移貿事前監司鄭昌順已於昨秋狀請蒙允而臣於到任之後發關各該邑探問穀價則尙州前牧使沈基泰所報米一石三兩一錢太一石一兩八錢租一石一兩六錢一依所報米八千石太三千石租五千六百石使之作錢移送沿邑而以所移所貿之邑不敢加減一分於民間之意嚴關各邑揭付倉壁今見各人供辭營關受而掩置初不頒布至於在官之座首亦不得見當初擧措其意可知而畢竟報營外加捧之數米每石一兩二錢太每石五錢租每石四錢都合剩餘爲一萬三千三百四十兩而所謂賑資條留置者租不過五百石太不過一百二十一石零錢不過五十兩今以租太錢三條合以計之則爲一千三百二十九兩五分其餘一萬二千十兩九錢五分或云換錢上送或云加不還報或云外備或云雜下或云喪葬之需或云色落之條許多懸錄名色甚多而伊究其實都潤私橐至若色落云云尤無所據以穀收捧猶可成說旣以錢捧則色落何論況此加分耗之不報擅用麰作錢之從中取剩又爲二千六百七十二兩一錢九分則總計前後私用合爲一萬四千六百八十三兩一錢四分雖以釀酒事言之令嚴於可矜之民禁弛於所嬖之母榷利之目亦烏得免倉穀之立本與否應問各人加刑嚴覈則其所納供皆以爲移貿穀取剩之外更無所犯毋論移貿與立本近萬包國穀之恣意取利眧不可掩沈基泰贓汚不法之罪請令攸司御處○刑曹啓言前尙州牧使沈基泰罪狀已自金吾雖爲決配本道査啓纔已啓下請令義禁府處之允之
정조 11년 · 강
持平宋煥箕上疏賜批
정조 11년 · 목
疏略曰千萬夢寐之外伏奉政院成貼以臣爲司憲府持平使之乘馹上來臣聞命震駴不知措躬之所也臣早事擧業鹵莾無成旣忝一命量分未就蟄處丘壑優遊以度人或不察疑其有得於家學謾相傳說以致虛名誤徹聖明之所以剪拂而收攬者不拘薦剡超出常例臣心惶隕有不可言物情駭惑當如何哉臺憲之職在文纓猶爲華御以臣賤陋猥膺玆命雖狙猿之冠冕鼯鼠之覊馽未之喩其不似也況向時薦臣者罪犯至重臣實未免爲其所累而宜受國人之嗤點則縱被聖眷之隆摯而其爲滓穢淸朝玷辱名器到此而極矣臣之情勢不亦悶蹙乎伏乞鐫削臣職名以安微分批以爾以先正之孫服先正之訓學先正之道十年林麓講明有素予之必欲致之朝端意豈淺淺噫予於先正有曠百之感所尊慕而崇信之者不下及門之人雖係咳唾之遺在簡篇猶爲之愛玩不釋況爾肖孫想有典型之可諗疏末自引豈必更事云云求之先輩亦多似此被薦而未聞爲必辭之端爾須追先正未卒之志出而事予母孤予師視先正之本意仍命遺史官傳諭
정조 11년 · 강
召見承旨于重熙堂
정조 11년 · 강
遣大臣承旨詣元陵奉審
정조 11년 · 목
禮曹啓言卽接元陵別檢所報則昨夜大雨陵上辰方莎草坼開深七寸許左右罅㾗長六尺許云極爲驚心慰安祭不卜日以今二十一日設行依例政府以下進去奉審後稟處有頉處請以油芚蓋覆敎曰都承旨與大臣卽爲進去奉審以來承旨則局內諸陵一體奉審以來大臣除辭朝進去又敎曰大臣以下當陵滲濕處奉審圖形成出後先爲復命承旨則各陵當奉審必値晩暮勿爲擧火奉審待明朝奉審後復命事知悉又因元陵慰安祭獻官單子敎曰祭文當親撰獻官以戶判爲之仍留齋宿香祝則待開門令香室官員陪傳大臣承旨先爲復命○又啓言卽接永禧殿官員所報則本殿西邊內墻頹圮云慰安祭不卜日以今二十一日設行有頉處請待晴擇日修改允之
정조 11년 · 강
親行朔奠臨墓所行奠酌禮
정조 11년 · 목
前一日三更一點具翼善冠白袍乘輿出崇賢門由正兌門降輿入齋殿時至具衰服就位坐哭訖三上香執瓚灌地奠幣奠酌大祝李崑秀讀祝亞獻官李在協終獻官兪彥鎬行亞終獻禮訖哭盡哀執禮李庚運啓以禮畢還齋殿○承旨沈豊之啓言莫重親祭香盒不盛香守僕令攸司科治宮司所當重勘本院請推之外無可施之罰何以爲之敎以推考○具戎服乘輿出崇賢門降輿乘馬由興化門出敦義門至墓所降馬乘輿入齋室改具衰服乘輿詣丁字閣就位坐哭訖三上香執瓚灌地奠幣奠酌大祝尹行任讀祝亞獻官李在協終獻官兪彥鎬行亞終獻禮訖哭盡哀執禮李羽晉啓以禮畢乘輿周審墓所及宜嬪墓仍還齋室○承旨李亨元啓言今日動駕時交龍旗奉持馬不善把立致有不實之患次知宣傳官及兵曹總郞所當重勘而本院請推之外無可施之罰何以爲之敎以拿處○命享官安昌君燝雲峯君杺知敦寧徐有慶各食物題給忠義具允德李圾陞六後陞敍調用其餘都薛里長番以下及員役等各以紬木賜給有差守墓官安春君烿侍墓官朴尙衍各食物衣資優數題給守衛官李厚燾李厚生忠義李復鉉待陞六陞敍調用進止長番朴道弘進止差備梁濟漢各紬一疋木一疋布一疋其餘奠禮飯監以下及員役等各以木布賜給有差○命守宮承旨馳詣景慕宮奉審摘奸以來○乘輿出齋室門降輿乘馬命自墓所洞口至敦義門捧上言○入敦義門由敦化門協陽門還內
정조 11년 · 목
敎曰班次圖式軍行班次自有成式且有圖式載於五禮儀續編而近來紀律解弛春行時申飭之後又復紊亂不可無別般嚴飭交龍旗前有駕前別抄後有大旗幟而其間闌入雜還寧有如許紀綱此後自駕前別抄頭局至招搖旗尾局若有如前混入之弊則駕前牌頭交龍旗次知郞官宣傳官及招搖旗次知宣傳官竝以縱人攔入律論此蓋堂上堂下侍衛每多混入之致甚至今日武兼亦然前行進去兵曹堂郞及不飭駕前之御將亦難免其責以此傳敎添錄各條笏記及班次圖交龍旗次知郞官與宣傳官同着軍服旣有定式今番亦果依此爲之乎令兵判査實嚴飭
정조 11년 · 강
命守衛官李厚生陞六洪龍燮仍任
정조 11년 · 목
敎曰綾原大君直孫在蔭仕者只此人其兄之無故作散尙未甄用守衛官李厚生旣有陞敍之命六品職待窠調用原傳旨中此人則以陞六改付標當初汰去不過微眚聞是守墓官之女壻云此窠仍任事分付
정조 11년 · 강
命備局關問湖南癘氣雨後蘇滌與否
정조 11년 · 목
全羅監司沈頤之以羅州等邑時氣方痛死亡數爻啓敎曰癘氣一向熾盛云言念民憂豈勝渴悶去月十八九念二三之雨兩湖所得至於此多昨日之雨亦果均霑而雨後頗有蘇滌之望乎另加訪探隨卽狀聞事令廟堂嚴飭行會湖西果無此患乎一體關問草記
정조 11년 · 강
判下上言二十九度于各該司
정조 11년 · 목
該曹啓言中部良人金致禧原情以爲其父生時康津居金同江等三人處錢四百三十兩得給矣右漢等終不報償故其父收捧次下去則遷延不給累月滞留飢餓身死而右漢等視若尋常終無顧念之意伏乞三人等處四百三十兩錢收捧其父屍體卽爲運來以爲埋葬之地云矣其父之給債未捧已是猥越之說身死未葬又非登聞之事以此呼籲誠極痛駭請勿施照法嚴勘允之又啓言南部童蒙趙孝乭原情以爲渠父司譯院主簿龜明與崔瓘爲名人相知有年矣上年九月瓘忽地來到出示無數手記曰我有四處負債勢難彌縫故僞造汝手記白木廛人全遇聖處出債八百四十兩錢以爲償債矣今年我之三寸叔挺祥幸差曆行故以我三寸名受出鑄錢所含錫貿易錢還報全哥之債而今此手記盡以還汝云云故渠父聞甚驚駭而瓘旣以渠之三寸名受出貿易則崔挺祥曆行回還後必自當備納含錫故不忍彰其惡名含忍置之挺祥回還後忽地反白以爲瓘旣偸食則非渠所擔當稱以瓘受出官錢以償渠父之私債云鑄錢所謂以渠父不謹擇交理當徵納仍以移捕廳爲言故不敢抗拒三百五十兩錢爲先備納古今天下寧有如此至冤者乎伏乞特爲分揀云矣當納與不當納分付鑄錢所査實而本事旣極猥屑童蒙明是敎諉當該敎諉人請査實嚴勘允之又啓言牙山幼學兪文煥原情以爲其父岳柱向在甲辰適參言地偶陳一疏自干嚴譴竄配絕島今至四載素抱貞疾藥餌爲命渠以人子情理豈不欲隨往將護而只緣朝令之下津禁截嚴出入省視旣不敢生意屢抵津頭欲渡未渡南望孤島只有涕淚生還早晚未敢預卜離違情私轉益罔極特許往來省護千萬祝手云矣敎以如此瑣屑之事人人每每煩籲寧有如許國體自有營府焉敢若是嚴飭分付放送又啓言杆城良人李莫守原情以爲渠邑第一痼弊卽人蔘添補錢也杆城幅員不過百餘里民戶不過千餘戶而第其貢蔘秋臘兩等合二十六兩其他軍需醫生各樣蔘價幷辦出者至五千餘兩在前人蔘一兩以原價八十兩錢足可貿封矣今則蔘路漸貴以其所受原價難以封進蔘商輩屢度闕封推捉相繼一郡騷動東西推貸年年添補而原價八十兩外又給百餘兩此乃道內所無之民隱也去庚寅年間道臣守令相議方便之道以良民付於校生而捧錢七十兩以校生陞鄕捧錢二百兩堇聚六千兩名之曰補蔘取利錢以五分邊利分給民間年年三千兩式存本取利添給蔘商而此錢督捧每左窮夏麥嶺鞭笞不息又當癸甲之荐歉民之流亡者五百六十四名癘疫合歿者四百餘戶故不得不分徵隣族哀此小民安得全保乎甲辰秋始爲上言而自本道査啓僅以營作貢變通此雖出於一時救民之意而其實則添價無一減削給價之限更爲硬定在民生徵納之苦愈往愈甚仍伏念原價旣不足於貿蔘添價又無地於徵出則其所釐正亦云難矣惟有一段處分之道移付京作貢依例受價如數貿用則上以無欠縮之典下以無冤欝之歎云矣敎曰聞前道臣徐鼎修言已知爲弊之至於弩末因上下酬酢出擧條特令該院稟處設或防啓旣聞爲弊何可一時爲杆民弛慮方欲別般救弊擊錚人謄給判付下送俾待處分又啓言龍崗良女李召史原情以爲其夫入於殺獄兩年滯囚將至死境蓋死者鄭仁釆與其夫金履默接里居生自兒同隊稍長學書讀必聯床寢必同枕見則談笑不見相思交契密密如此矣去年其夫逢仁采於邑市同入酒店則同閈人金士淸等亦爲同席因醉戲謔而出門仁采托有他事就別路而去履默與金士淸輩還家翌日有人傳仁采昨與履默醉戲之後病臥於邑內金學老家云履默卽去仁采病所則其兄弟已在傍問其病症則學老曰昨日問於仁采則醉臥路邊素患胷腹挾冷而發云云四五日後終不救其兄水采以履默足踢告官初檢官點點靑黑處皆謂之實因覆檢官終日手摩終不得實因曰吾嘗經二十四次檢屍屍身靑黑者屍之例變此屍身少無堅硬豈可謂之實因更請三檢云則左右諸人及風憲約正皆聞之初檢官傳喝曰初旣以有實因懸錄更請三檢則將至四五檢豈非重難乎終見檢案仁采實因以足踢懸錄正犯以履默懸錄旣無手犯則何以足踢乎相與分路笑語作別則豈可謂受踢乎金士淸等初招曰只見戲謔不見足踢則謂之誣招多設周牢刑具嚴問則愚氓生怯變招直驅以眞犯故殺之名豈不冤痛乎明査分揀乞蒙天恩云矣又啓言永柔良女金召史原情以爲渠子朴載淑幼時同里居咸哥之女息預定婦率畜家內已有年所矣上年其子與咸女偕往鋤役夕歸時咸女謂以往宿本家明朝直到田間云許令送之翌朝與其三四寸金明伊等三人同往田庫則咸女先到而衣裳爛塗泥土其行搖之跡不言可想同往之人不勝絕痛招致咸女之母同坐詰問則咸女以爲與咸辰光年前通奸云聞之不勝慙愧仍爲逐送咸女恥其淫行之綻露且辰光每日來到以爲汝之奸未不知幾許而獨告吾名乎恐喝無所不至咸女四日不食取飮艮醬仍爲自斃則擔來屍體故與咸女之母相議營葬矣其後咸女之異姓親金三台等來到恐喝曰給錢則無事不然則當告官成獄云故渠以爲咸女之自斃其母之明知洞中人無不共知汝雖無狀豈發此言乎叱責退送矣三台含嫌仍爲發狀至於掘檢初覆狀中雖無器仗旣詰間夫必有所打乃以載淑懸錄正犯仍爲成獄明査處決乞蒙天恩云矣竝敎以令道臣詳査狀聞後稟處又啓言中和幼學李命寬原情以爲以進士李景沆等換祖奪墓事去乙巳年具由上言啓下本道使之明査橫被詐不以實之律定配於高原渠子孝甲丙午年又以此上言京兆回啓以爲孝甲之父因此至於照律定配孝甲今又上言未知果有冤屈之端乎山訟是非勿論改換祖先之罪不在於孝甲則在於景沆卽令道臣別定剛明官覈出其矯誣換改者俾懲悖倫之罪而孝甲又因査官之誤決亦爲施刑蓋景沆輩稱爲渠墓者不過床石一面之書之以元彥而此床石卽景沆六寸兄景泌之所立也追後立石凭作奪墓之計者昭昭難掩且査官之使景沆納其可據文蹟也渠之所納不過渠之十四代祖李蔭田畓文記而已且䐉後壓葬多至六冢倒葬先壠非子孫所可爲也以其祖墓爲元彥之墓其子孫之心豈不痛哭哉更加明査俾伸至冤云矣敎以誠如所訴不可但以尋常山訟言察飭該道別定査官詳査卽爲狀聞事分付又啓言開城府良女金召史原情以爲渠靑年喪夫本無男子只有一女諸宗中擇其可者欲爲後嗣矣渠夫之同姓四寸朴昌祚潛生不義之慾與姑母夫金尙澤百端詆毀故以其八寸之子聖天率養矣昌祚等做作虛無之說使聖天還其本家晝夜辱渠曰汝雖朴家之宗媍本無男子實不當於朴家云搜覓文券田畓則昌祚次知家舍器物尙澤次知而渠之母女驅迫出門故抱其龕室携幼而出去之時尙澤突然犯前蹴踏神主無數亂打前留守在官時仰訴則兩漢捉來推問文記器物仔細還給爲決則渠輩堅執不出以非理虛誕之說誣告官庭故使禁盜廳推捧之際昌祚仍死於捕廳尙澤之子二昌定配從此之後便成仇讎舊使遞歸新使到任後昌祚妻及尙澤子稱以復讎爲言齊聲仰訴官庭捧招時渠又以前後至冤之情終暴渠輩誣告之狀則渠輩又至落科乃於官門不見之地窺待其出劫縳驅去斬刖足趾尙澤之子萬昌乘夜衝大懷刃入庭非一非再萬無支撑之道移接於京城西部乞治各人之罪云矣敎以令守臣除尋常親執詳査論理狀聞後稟處又啓言西部良女李召史原情以爲其夫崔驗孫付名於三內禁軍去年八月聞習陣令欲貸䭜飢錢躬往婢子順今之家順今以酒賣之女只貸三葉錢而言辭不恭其夫大加叱咤蹴破酒盆而歸家矣婢夫世輝聞其妻言因醉詬辱罔有記極而閉門忍忿擬欲呈官推治進參閱武而歸則世輝自知其罪自縊而斃世輝之弟發狀至於檢屍之境則自縊分明少無傷處俱載初覆檢文跡而其夫自現於刑曹則卽爲下獄矣今二月忽爾不辨是非嚴刑一次寧有如許至冤者乎且八十老母只有一子若不保朝暮得以生出獄門俾爲老母相面之地乞蒙天恩云矣敎以議處○該曹以辭意猥濫請置之啓敎以觀於供辭多有疑端詳考文案以草記論理議處又啓言結城良人趙德貴原情以爲渠等內外諸族以近百年良役之民數年以來忽被李姓兩班壓良爲賤之變將不得保存之境蓋渠之外祖世巾玄姓兩班之奴屬也外祖母德今卽崔鳳逸之婢子也當其贖身之際奴主直對成券有違法例故以本縣居李泰仁家買得樣假名成券而兩度文書俱在於渠洽滿六十年之久而李泰仁子孫忽自數年以來渠之外三寸叔以奴屬樣捉去又欲捉去渠等李姓兩班壓良爲賤之罪令本道重勘乞蒙天恩云矣敎以令本道詳査決給後狀聞
정조 11년 · 강
召見奉審諸臣于誠正閣左議政李在協觀象監提調金鍾秀禮曹判書徐有隣繕工提調李在荊
정조 11년 · 목
儀曹啓言云陵修改吉日更問於日官則以爲今五月二十一日二十二日俱有拘忌自二十三日至七月二十七日係是六七月節候例有拘忌不得擧行云取考前例則本陵癸卯修改時七月有頉八月修改此是最近之例而肅廟壬戌長陵陵上莎草九月有頉而明春修改先朝癸丑崇陵陵上莎草六月有頉八月修改矣修改差退一款癸卯外又有兩年可據之例故考出以入敎曰旣有先朝已行之例依草記以八月推擇今番滲罅處長廣比前不啻差少修改前陵官連爲奉審縫罅處間間摩按晴日則撤油草芚此後形止間十日報本曹本曹堂上登筵時以爲轉稟之地大抵頉處專由於陵官之奉審不勤雖曰因雨停滀云旣雨而纔滀卽按未雨而乍綻旋播則豈有如是有頉長廣雖不至大段悚然則一也入直官難免不勤之罪當初卿曹草記之初不提說亦甚疏漏仍以此意申飭各陵凡於奉審之節無或一毫不勤亦當時考勤不勤俾各知悉
정조 11년 · 강
召見時原任大臣閣臣藥院提調戶惠堂有司堂上及畿伯徐有防備郞趙鎭宅于熙政堂領議政金致仁領府事鄭存謙判府事徐命善領敦寧洪樂性判府事李福源金熤左議政李在協右議政兪彥鎬閣臣金鍾秀李性源吳載純朴祐源李秉模金熹鄭大容李崑秀尹行任藥房提調徐有隣沈豐之戶曹判書李在簡惠堂金履素有司堂上尹蓍東
정조 11년 · 목
大臣閣臣藥院提調爲承候來待故也○領議政金致仁啓言前嶺伯金尙集旣被罷削不可使之許久留滯請新錦伯尹尙東催促赴任以爲次次交龜之地從之又啓言言端旣及於李義行事諸議以爲閔台爀之私自巡示於義行者不可無罪云矣敎以當如何罪之耶領相曰其罪比義行則不啻有間矣敎以罷職可也又啓言灣尹趙英鎭謂有親病連呈辭狀不可强令赴任請改差從之又啓言栅貨後市之弊臣等向筵略陳之矣邊門之不嚴由此象譯之倒懸由此此非細故當初許市蓋爲本府蕩債後籍手之地及慰悅灣人云而大非謀國之道雖許限萬兩入送而雜物異於銀貨灣府利其收稅無所察飭故萬數之外加入去者不啻數三倍云豈不萬萬寒心乎臣謂自今年齎官節使之行栅貨後市一切革罷斷不可已諸大臣諸堂今方入侍請下詢處之詢于諸大臣領府事鄭存謙領敦寧洪樂性判府使李福源金熤左議政李在協右議政兪彥鎬僉曰後市之革罷實是守經之論自今革罷斷不可已詢子諸堂守禦使金鍾秀開城留守李性源有司堂上徐有隣李秉模戶曹判書李在簡都承旨沈豐之俱無異議敎曰僉謀一辭可謂大同之論象譯不罷則後市宜罷至於灣府收稅一款自有大小輕重之別一國之受弊何如一府之受損領相筵奏予則曰此實經邦之謨後市革罷事依所奏施行○開城留守李性源啓言金川郡大小南面延袤爲數十里土品甚饒沃而本郡稅役繁重故民不奠居可耕之土不墾者半若屬之本營則本營之稅甚輕民可漸聚土可漸闢且以關防言之體府所屬八鎭幷屬本府中間七鎭則移送海西白峙一鎭則仍屬本營矣其後因本營接濟之艱遂未免幷屬海西而白峙鎭之距海營幾爲三百里距本營則不過七十里而白峙礪峴鎭於靑石洞實爲左右翼不可廢一而白峙鎭處在南面請下詢大臣而特許移屬金川大小南面及白峙鎭於本營敎以右相吏判曾經松留各陳所見右相兪彥鎬曰金川大小南面之當屬本營臣等待罪本營時具由陳疏而其時議論不一事未諧矣目今本營財儲益耗公私俱罄不可不汲汲變通而其所矯捄之方無出於斯移屬兩面於本營恐合事宜矣吏判尹蓍東曰臣於待罪松營時目下形勢萬分切急而究其弊源專由錢債金川兩面之移屬曾所躬審而宿講者營府之不待殖債而可補經用軍民之不須行商而可資生理且礪峴白峙之爲靑石左右之防守在關隘亦足可恃在朝家軫念保釐之政似當依請許屬矣詢于大臣領相金致仁曰金川大小南面卽自前松人所大欲而第分州劃界旣非容易可議之事況金川是西路頭站今此兩面幅員廣活殆居本郡之半而割此與彼則在松都固副民人之望而本郡之替受其弊不可不念臣則以爲重難矣領府事鄭存謙判府事李福源金熤左相李在協之議與領相無異領相曰藉令此兩面可合割屬無他弊端其在愼始之道一番周審境界圖上形便更爲稟處恐合事宜敎曰此事與後市事雖似不干其實亦自有相關後市旣罷則松商之聊賴不可不念此姑捨是松營不革則支放之拮据在所區劃然土地之割此與彼宜愼於設施卿之所奏儘有意見發遣本司文郞周察彼此事勢仍令圖上形便以爲從長取捨之地領相曰副修撰趙鎭宅方有金川大小南面形便看審之命而聞鎭宅間已遞解備郞云請卽還差從之○守禦使金鍾秀啓言南漢軍器丁酉年摘奸執頉者臣於庚子待罪本廳時略爲修補而其時未修補者及其後破傷又極夥然且軍器庫年久頹壞此外軍餉倉舍之時急頹圮者亦甚多數雖欲就最急處從略經紀以本廳凋殘之物力無他拮据之道丙申添餉條兩西小米合二千石特爲劃給以爲爲先始役之地恐合事宜請下詢大臣處之詢于大臣領相曰南漢軍器倉舍之時急當修補處聞甚夥然云保障重地不可恝視丙午添餉米兩西小米依所請劃給外似無他道矣從之又啓言南漢軍餉各庫鋪板成命已久而無鋪板處尙爲百餘間不可不趁秋糶鋪板而木物無出處漕船退船本是劃給軍門之物而年前惠堂至請全數取用於倉舍之役今年嶺南漕船退船中稍勝者二隻若蒙劃給則可以趁秋鋪板請下詢大臣處之詢于大臣領相曰內外倉庫俱有所重前旣許於惠廳則今何靳於南漢乎二退船分付劃送宜矣從之又啓言南漢養木法意深遠至於汗伊峯尤係要害之地最多連抱木故相臣趙顯命擬築重城辦備錢穀載在記簿矣今則記簿錢穀旣無餘存大木亦因城役倉役自枯木斫用時不無迤及之弊此後則城內外樹木雖自枯木事係公用者稟旨前毋敢犯斫事請嚴立科條從之鍾秀以大提學啓言承文院移設處所前因大臣陳達定於曾屬芸館之家令戶曹給價還退自本院入接事成命已久而迄未擧行請令戶曹給價還退以爲移接之地從之○戶曹判書李在簡啓言今番鑄錢以百萬兩爲期而銅鐵含錫俱已告乏不得不中止鑄出新錢爲六十一萬兩零此後含錫常銅更爲鳩聚然後始可更鑄矣領相曰事勢所拘雖不得不暫停含錫則趁曆門預講貿來之道銅鐵則國中所產處搜問看審隨出隨採必於歲前準鑄百萬之意各別申飭好矣從之○禮曹判書徐有隣啓言各陵寢齋室以下廨宇垣壁到處頹圮所見極其悶然曾聞京畿監司徐有防言則以爲陵寢奉安諸邑別置還穀幾許石糶分取耗每年量宜劃給於各各陵陵官齋室以下廨宇垣壁使之自當修補春秋奉審時考察其完不完狀啓中條列以聞啓下禮曹以爲殿最之地則不煩京司而陵官陵屬盡心擧行廨宇垣壁自就完固云矣大抵陵還二字自有流來之說未知創革之在於何時而今若依此言修復則似有成效矣敎以就議大臣從便稟處
정조 11년 · 강
以李在學洪仁浩李亨元李一曾爲承旨前望也
정조 11년 · 강
汰假注書趙台榮仍命拿處
정조 11년 · 목
擧措極爲迷劣故也
정조 11년 · 강
有政吏曹判書尹蓍東參議李時秀進
정조 11년 · 목
以閔光德爲態川縣監
정조 11년 · 강
備邊司以嶺南御史李書九別單論啓
정조 11년 · 목
備局啓言慶尙右道御史李書九別單軍丁事本司草記批旨內更加商量論理草記事命下矣今以左右道繡啓通同考較於本道良後實總則除番軍官捉虎軍官鄕廳保官保吏奴通引保使令保等名色元非刊册所載則不可不一倂査減而就其中使令保似是刊册中羅將保也吏保似亦通指刊册中鎭吏等保此等處有不可混同於査減之中且繡啓外名色又難保其必無分付道臣取覽各營邑驛鎭各項役名實數參考於良役實總實總外名色枚報本司以爲商確釐正之地嶺南如此他道可知及今修明實合事宜請以此意分付諸道允之
정조 11년 · 강
頒文苑黼黻于校正監印堂郞及閣臣文任諸臣
정조 11년 · 목
文苑黼黻內下白綿紙五件完紙一件册紙二件粉唐紙二件毛面紙二件太史紙一件稿精紙三件白紙一百件內白綿紙二件完紙一件册紙一件粉唐紙一件毛面紙一件太史紙一件稿精紙二件白紙十件內入白綿紙一件册紙一件粉唐紙一件毛面紙一件稿精紙一件白紙五十件西庫白紙一件外奎章閣白綿紙一件摛文院上內閣五臺山赤裳山太白山弘文館藝文館成均館各白紙一件監印堂上判尹鄭昌順白綿紙一件閣臣李崑秀以閣臣頒賜勿論檢書官李德懋柳得恭校書校理柳弘之校正堂上奉朝賀徐命膺以閣臣頒賜勿論禮曹判書鄭昌聖大司成李時秀吏曹參議徐鼎修以閣臣頒賜勿論抄啓文臣金熙朝時任閣臣提學金鍾秀李性源檢校提學吳載純檢校直提學李秉模檢校直閣金熹直閣鄭大容待敎尹行任原任閣臣提學李福源趙璥兪彥鎬徐命膺蔡濟恭直提學鄭民始徐浩修徐有防朴祐源直閣金勉柱徐鼎修金載纉徐龍輔鄭東浚待敎李崑秀弘文提學徐有隣原任弘文提學洪良浩翰林李相璜金祖淳各白紙一件賜給
정조 11년 · 강
命當該把總總郞守門將幷決棍北所巡更時被捉人査實草記
정조 11년 · 목
御營廳啓言內司僕南邊宮墻頹圮處東營入直軍八名除出把守事纔已草記而東營入直把總以頹毀處內缺外完之故妄料以事當把守於內面缺毀處除送八名軍於內面矣外營入直軍元無內把守之例而況無人領率入送闕內者極爲駭妄當該把總李宗魯爲先汰去入把軍還爲率出把守於缺毀處外面敎以若不許入豈有是也把總決棍懲勵其許入委折令兵判拿致應問人等査問草記稟處○兵曹啓言今十九日因內司僕南邊宮墻內面缺落處以東營入直軍八名把守事宣傳官持標信除出而外營入直軍之內入把守前所未有之事身爲領軍之將違易信地之狀萬萬可駭當日入直把總決棍汰去至於總府建陽以東旣已主管守門將則攔入之類固宜嚴察而伊日外營軍之入來也當禁不禁當日入直總府堂上推考宣化門守門將汰去後與入直總府郞廳拿問處之該營大將雖已發覺常時不能檢束之責在所難免請從重推考允之敎曰把總及總郞守門將幷決棍宣傳官若能了了豈有是也當該宣傳官處亦爲査實草記又啓言去夜三更量北所部將來告以爲俄於巡更之路弘化門內捉一童子金千得爲名漢而本以香室軍士移入於別監房軍士隨行矣傘日夕時無端逐送日已迫昏未及出門爲言故來告云聞極驚駭平明後問于香室守僕及別監房則守僕言內果爲隨行於軍士而出送今至五日云別監言內此番軍士中元無此漢云若然則厥漢之行止極涉殊常請出付該曹嚴覈得情敎以本曹判書招致應問各人査實草記
정조 11년 · 목
因到配啓本有是命蓋鄭濂旣放罪同不可異罰故也
정조 11년 · 강
義禁府以豊川前府使崔光璧拿囚啓
정조 11년 · 목
該府啓言豊川府勅庫錢虛留城餉米那移當該府使指名狀聞之意行會本道矣卽接該監司啓本則以前府使崔光璧指名以來而今方待命卽爲拿囚又啓言尙州前牧使沈基泰移貿穀剩錢私用之罪旣已自服減死杖配則本道査啓雖纔上來而與囚供無異別無稟處者請置之從之
정조 11년 · 강
判義禁金鍾正同義禁魚錫定聯疏賜批
정조 11년 · 목
疏略曰臣等於淸道前郡守鄭昌期照律竊有悚蹙者昌期之濫刑致死凡爲二人論其罪犯曷勝駭痛臣等竊考律文則通編濫刑條曰官吏濫刑杖一百徒三年致死者杖一百永不敍用蓋徒流之典遇赦卽放而永不敍用乃終身禁錮也輕重懸殊臣等依本律以杖一百永不敍用勘奏矣追考本府膽錄則年前以自如察防朴東俊濫殺驛保事初擬以永不敍用之律旋因臺啓至於詢問大臣而有本律外定配之命矣今以昌期之罪較論於東俊則兩命之損倍於一人致斃則只用本律終涉太輕依東俊例永不敍用之外施以竄配之典有不可已也批以律文所載不可闊狹況本文中旣有終身二字則比之徒律孰輕孰重卿等之辭過矣
정조 11년 · 강
大司憲黃昇源大司諫洪明浩執義李惠祚司諫鄭益祚掌令崔景岳持平朴載淳獻納權裕正言宋民載崔烜等聯箚賜例批
정조 11년 · 목
箚略曰奄見此月之重回忍度哀慟之日而國論未斷王法莫伸八域臣民爲儲君復讎之義將歸臺閣之故紙而止矣噫嘻逆醫妖媪不過蟣蟲賤徒禍人宗國之凶圖陰計決非如渠賤類所可獨辦(刀削)綢繆凶謀顧瞻他日者宇鎭是也宗邦同慶之日陰懷不滿之意顯肆無忌之說者時偉是也醞釀已久而擬帥之謀已著排布甚密至於墓兆之沮戲原其情節眼無儲君如印一套則彼逆醫妖媪可知爲凶徒之腹心諸賊之爪牙也伏乞宇偉醫媪等諸賊幷加嚴鞫夬正典刑焉
정조 11년 · 강
副應敎沈煥之校理李羽晉李洪載副校理洪義浩修撰洪樂貞魚用謙副修撰趙鎭宅金履成聯箚賜例批
정조 11년 · 목
箚略曰噫復喆之竊覬神器宇偉之潛謀擬帥其盤結有本而輔車之相依也況我文孝世子誕降之初册封之際肆發凶言沮抑邦慶終焉以一國震悼之日又敢爲墓山沮戲之計則於是乎廚院注擬路人可知其心矣噫嘻自有五月之變而轉爲九月之變(刀削)是其爲計者一而手滑路熟則逆醫逆媪可謂其爪牙而妖愷妖寧亦可爲其郵傳矣夫鞫庭之不訊宇賊捕廳之經殺連婢何以防萬口喧轟之論又何以解一國弸結之憤伏願亟允三司之請先除亂賊之本次將宇偉愷寧醫媪等諸賊嚴加訊鞫夬正典刑焉
정조 11년 · 강
知敦寧徐有慶疏辭新資忠淸監司尹尙東疏請省掃副校理申大尹疏陳討復各賜例批
정조 11년 · 강
京畿湖南嶺南關東道臣以畢賑馳啓
정조 11년 · 강
推原春監司金載▣慶尙前監司金尙集
정조 11년 · 목
原春監司以遺棄兒無乎啓敎曰京外擧皆遵奉典則各有報來本道獨以無乎登聞前後申飭之意顧安在哉卿則推考更加嚴飭列邑期有實效留養形止亦爲狀聞○敎曰今日持公事入侍諸道雨澤狀聞皆已來到而獨嶺南無一字皀白日前才以病染形止不卽登聞已有提飭又於農形如是疏忽不可以已遞有所曲恕當該前監司從重推考其委折令廟堂査問草記
정조 11년 · 강
遣又旨詣健元陵元陵奉審又遣承旨詣宗廟奉審
정조 11년 · 강
廟垣修築時命戶郞監董
정조 11년 · 목
禮曹啓言卽接本署所報則正殿東門南邊內墻六間頹圮云慰安祭不卜日今二十五日設行頹圮處請待快晴擇日修改從之○本署以東邊墻垣四間許因雨頹圮啓敎曰廟垣頹圮形止前此不爲草記已甚疏忽今番雨浚旣命依官墻例隨卽草記而修築一款營繕主之故每患不堅緻此後修築時戶曹郞廳進去董役與監役官姓名錄置本署及該曹限內執頉依法典論勘頹圮形止草記時亦依官墻例區別新舊築以啓事本曹知悉亦令本署該曹一體知悉
정조 11년 · 강
吏曹以各道公私賑邑自備守令及願納人別單回啓
정조 11년 · 강
漢城府以抄戶部官及防納人別單啓
정조 11년 · 목
別單曰抄戶時五部官員中部都事沈景文奉事徐有升東部都事吳彥謨奉事沈周賢西部都事申大淳奉事李明誠南部都事尹光心奉事朴盈源北部都事卞緯鎭奉事任好常○發賣防給人驪州折衝簡聖魯中部全數五百五十四戶南部獨戶八百九十五戶員役二十戶北部獨戶五百二十三戶員役十三戶合二千五戶一巡防給錢八百八十二兩八錢柴木廛人李東植韓光宙延齊忠南部箭串一契九十八戶中村五十二戶合一百五十戶初再三巡合力防給錢二百三兩六錢南部箭串契閑良李東柱本洞六十八戶初再三巡防給錢人十五兩六錢南部雙里門洞居閑良羅聖佐本洞四十九戶一巡防給錢三十一兩南部新堂里訓局軍士李道弘本洞六十二戶一巡防給錢二十八兩六錢又啓言各部官勤慢防納人自願知入事命下矣西部都事申大淳南部奉事朴英源北部奉事任好常逐戶躬審勤勞最多防納人簡聖魯近地邊將是其所願柴木廛人以本廛弊瘼之除給自願云其餘防給人等其所防給俱甚零瑣在前此等之類自本府隨其所納限年除給坊役請依此擧行敎曰西部都事申大淳已除守令勿論南部奉事朴英源北部奉事任好常待出六守令除講卽爲除授願納人竝依願施行邊將則捧傳旨
정조 11년 · 목
兵曹以外營軍擅入內把守論勘事把總李宗魯守門將李烜都總經歷李汝節趙義鎭各決棍十度啓敎以許入專由總府之指揮當該入直堂上遞差其代今日政差出
정조 11년 · 강
以沈煥之爲義州府尹備薦新資也
정조 11년 · 목
孝昌墓守衛官黃仁騫忠義姜星會單付以李秉垕崔鎭成爲五衛將前郡守李弘遂今加嘉義○再政以李學彬爲永祐園參奉○三政以李聖圭爲都總管尹承烈爲副總管金致宗李得春黃得獜李尙益爲五衛將沈默之爲全州營將宋載瑞爲羅州營將許溟爲尙州營將○四政以尹守默爲永興府使宋觀休爲樂安郡守柳煥輔爲興海郡守姜忱爲光陽縣監○五政以朴宗正爲咸平縣監李秉晟爲長鬐縣監申處文爲海南縣監
정조 11년 · 강
命宮墻頹圮處守直軍兵俾無沾濕之患
정조 11년 · 목
兵曹以永肅門南墻三間頹圮處金虎門入直砲手十五名除出守直之意啓敎以雨勢如此軍兵之露處可憫加定二名與前把守軍合力使之晝察夜巡又以拱北門西墻三間頹圮處廣智營入直矻手十五名除出守直之意啓敎以雨勢如此把守諸處堅實防遮俾無添濕之患事分付又以永肅門北墻半間缺落處金虎門入直砲手八名除出守直之意啓敎以前把守合力巡察此草記置之又以集賢門北墻二間頹圮處入直砲手十名除出守直之意啓敎以此是番所咫尺不必除出元入直中輪回晝察夜巡事分付又以拱北門南墻三間頹圮處西營入直禁衛軍十五名除出守直之意啓允之又以月覲門東墻三間頹圮處集春營入直軍十五名除出守直之意啓允之○因訓鍊都監擧行草記敎以已下敎此草記置之諸墻外把守處堅實防遮俾免沾濕之患○因御營廳擧行草記敎以堅實防遮俾無沾濕之患前把守處一體依此爲之○因禁衛營擧行草記敎以雨勢如此止接處堅實防遮
정조 11년 · 강
遣承旨詣宗廟奉審
정조 11년 · 강
親考抄啓文臣課試試券
정조 11년 · 목
以鍾鼓報新晴爲二十韻排律題副司果李書九三下居首
정조 11년 · 강
罷兵曹參知李虁職
정조 11년 · 목
兵曹啓言昨夕因廣智營哨官手本草記後圍排把守矣今日西所書員更爲來言故急於擧行不待手本輕先草記仍卽首審則今日頹圮云者乃是昨夕頹圮處以一處再次草記莫重奏御文字做錯至此臣則惶恐待罪而再次知委等事請置之允之敎以一處再次登聞已極疏忽元無手本之報來而假書將官姓名於草記中者事雖微細所關大矣爾則罷職○分兵曹啓言慶熙宮興化門西南宮墻四間許又南邊宮墻一間許頹圮云請令繕工監堅實圍排令漢城府依例座更定送亦令巡邏營門申飭校卒嚴加巡察敎曰與前頹諸處通計座更之夥然民弊可悶頹垣諸處座更民人一幷撤送令御營廳出番鄕軍十名定將校二人入送慶熙宮一半留接局將廳近處分更巡察一半留接興化門廊廨亦令分更巡察間三日輪把待畢修築令該營草記撤罷此後只以頹毀間數及申飭巡察形止草記座更一款置之○御營廳以謹依分兵曹草記批旨將校二人鄕軍十名入送慶熙宮新營東營軍依元數入直啓敎曰爲慮坊民之而中露立昨有解送後以本營軍代把之命而又慮巡哨之沾濕特遣勞問矣崇義門至開陽門山水衝囓垣土頹積往往有半丈凹陷處云巡哨將卒何以往來且於此闕事何忍勞用軍民之力乎坊民旣解送巡軍亦有闊狹限修築間夜巡軍各定字內分接但於字內近處隨更問夜似好無論如此如彼卿與訓禁將相議論理草記○三營門啓言慶熙宮周回本自不廣之中三營分掌夜巡字內一營所掌其間不甚相遠闕門及人家相接處亦足庇身時非寒節夜亦極短渠等雖甚愚迷亦何忍言勞於警巡之節乎然而特軫軍民沾濕之弊命設分接之所請各營字內相距之間均排步數造給假家以爲分番輪巡勞逸相濟似或得宜矣敎以依草記爲之如是則三營巡軍各爲量減又啓言聖念雖出於軫恤軍情而警夜誠不宜若是疏虞量減一款不敢奉承
정조 11년 · 강
命各部頹戶恤典題給
정조 11년 · 목
因漢城府民家頹壓別單有是命○賑恤廳啓言因傳敎中部人家頹壓一戶東部人家頹壓四十三戶南部人家頹壓七十五戶漂失四戶西部人家頹壓一百九十二戶北部人家頹壓三十戶合三百四十五戶每戶各錢二兩上下其中宣傳官奉命摘奸沿江諸處一百九十二戶各加空石十立發遣本廳郞廳眼同宣傳官分給矣敎曰設置部官俾管字內卽來頭百里之階梯惟勤惟慢可驗吏才能否今番大雨民家頹圮必甚夥多雖無飭敎所宜躬審形止亦必申飭坊任有頹卽報無敢怠忽且況特敎申飭之下尤當惕念擧行而該部所報之無形如此比摘奸書啓間或爲十之一二事之駭然莫此爲甚更考部報及書啓最無形部官自本廳査出問各捧現告草記仍令該府拿問處之以懲日後雨勢姑無霽意自廟堂嚴飭各部仍使各其坊任來報部官親審形止後隨卽報京兆書入待快晴各部頹戶之枚報漏落與否分遣備郞逐戶摘奸使之手本後枚擧草記事亦令廟堂分付又啓言取考漢城府別單及宣傳官摘奸時別單則南部落漏爲十五戶除出外方地界十二戶則實落漏爲三戶東部落漏爲十一戶西部落漏爲三十三戶北部落漏爲十戶若以元數中落漏數爻論之則西部居多若以彼此分數多寡論之則北部居末當該摘奸官員西部都事韓謩北部奉事崔陽羽捧現告以入元別單中改付標以入而臣等不察之罪不勝惶恐
정조 11년 · 목
敎曰都民休戚係於京尹京尹職掌坊役居先如使勞逸相當自有金石之典以座更事曾在先朝頻降飭令又於年年有釐正之擧而昨因慶熙宮墻垣守把事知之部官一任吏隸之手奸僞多端貧賤偏困足可以反隅令京兆尹知悉凡係修明之方無亟無徐不擾不煩就次釐正期有實效亦自廟堂時考勤慢凡有違越隨卽警飭此旣關於民隱亦屬繼述之一事也
정조 11년 · 강
飭湖南嶺南雨澤多寡條列陳聞
정조 11년 · 목
敎曰大雨時行秧苗如期始非不萬幸而浹旬不霽不無過多之慮望晴一念還切憧憧兩西農形纔見狀本所得適副所願北道則乍旱之餘獲沾盈寸之澤俱可幸也湖西雨澤觀於狀辭雖不及京中亦近過多外此兩南姑無指一登聞者殊甚紆菀目下農形及雨澤多寡各令先從營下狀聞列邑形止鱗次條列以陳如有民家漂失之處願恤等事隨卽擧行事自廟堂措辭行會部官之不勤尙且處分爲守宰焉敢弛心於旱澇乎暑雨怨咨小民常情矧此饑饉之餘凡所撫摩尤當自異竝以此意嚴飭守宰無使一民之不奠厥居事一體申飭三南道伯
정조 11년 · 강
命總戎使金持默越俸一等
정조 11년 · 목
該廳大藥庫失大大藥一千六百斤幷爲燒燼故也
정조 11년 · 강
命兩營上番軍渰死人另施恤典
정조 11년 · 목
禁衛營啓言本營六月當唐津哨軍一名渡陽城群渡橋急水衝擊仍以渰死云發關期於極得其代定色吏領付之意請分付敎曰日前御營廳草記欲爲下敎而未果上番軍之渰死極爲矜慘與御營上番軍渰死一名令本官另施恤典卿與御將知悉擧行
정조 11년 · 목
京畿監司徐有防以判府事趙璥祿俸不爲領受啓有是命
정조 11년 · 강
司直柳義養陳疏申請休致賜批
정조 11년 · 목
批以縣車之請有難輕許
정조 11년 · 강
特許京畿賑餘穀補支放之需
정조 11년 · 목
備邊司啓言京畿監司徐有防畢賑狀啓中以爲本營支放一事莫可救弊一則雇廳也一則巡牙兵也前後道臣請得加分牟耗六七百石塗抺分排今此賑餘穀七千三百九石零旣是元劃之外特許付之本營使之取耗補用於巡雇兩廳則逐歲煩請可以除弊請令廟堂稟處矣在朝家軫念之道雖是公穀宜有措處之方而況此賑餘穀乃是該營拮据之穀特爲許付爲便請依狀請施行從之
정조 11년 · 강
命逆屬具以遠等干犯從輕重稟處
정조 11년 · 목
京畿監司徐有防狀啓以爲水原府罪人煥翼正奎喜奎以德相侄若孫壬寅十一月囚龍仁縣罪人斗恒以夏材侄甲辰十二月囚果川縣罪人能伊以斗恭子乙巳四月囚衿川縣罪人好石以善復庶子丙午十二月囚俱以劇逆緣坐關係莫重而況且臺啓方張循例開錄登聞初非可論楊州牧罪人具以遠具尙鉉等卽以謙本生兄本生侄而特以出繼之故雖逭應坐之律旣係劇逆之切緊支屬決不可任其自在出沒京鄕營邑相議丙午十二月捉囚亦不可議到於決處此外無他未結末囚禁之類敎以斗恒能伊方在臺啓非所可論具以遠具尙鉉當初逃躱極爲兇獰二人中干犯隱情未知孰重孰輕令道伯更加詳考後日登對時稟處其外諸囚各令該府該曹應坐者發配事分付
정조 11년 · 강
儀曹以厚陵慰安祭日子啓
정조 11년 · 목
禮曹啓言卽接本陵令柳鎭九所報則大王陵上曲墻亥方廣六尺高三尺許王后陵上曲墻丑方廣五尺五寸高二尺五寸許內邊折半中間俱爲頹落云慰安祭不卜日今二十九日設行本曹堂郞進去奉審允之
정조 11년 · 강
以尹承烈曺允大爲承旨前望也
정조 11년 · 강
行召對于誠正閣閣臣金憙承旨洪仁浩玉堂申大尹魚用謙
정조 11년 · 목
講宋名臣錄第十一卷
정조 11년 · 강
大提學金鍾秀陳疏請遞文衡賜批
정조 11년 · 목
批以文衡爲任無夙夜之勞鄕居猶不妨於仍帶況造京之時乎所辭宜不允卿其安意行公
정조 11년 · 강
兵曹判書金履素上疏乞遞還給
정조 11년 · 목
敎曰無端辭疏殊乖事面況今政月在卽若此則東銓長又將效嚬乎此疏還給大政前銓長疏本勿爲呼望
정조 11년 · 강
特放時囚崔陽羽等
정조 11년 · 목
因陽羽等囚單敎曰才見豐川前倅囚單幷囚一間事涉如何且非重罪崔陽羽放送不可罪同罰異韓謩亦爲放送
정조 11년 · 강
校理李洪載疏陳春秋兼銜應嫌賜例批
정조 11년 · 강
召見大臣及藥院提調徐有隣杆城郡守李㝡源于熙政堂
정조 11년 · 목
先是有隣啓言卽見左承旨徐鼎修所啓則以爲蔘政一事實爲關東之大弊而其中杆城貢蔘數爻比他倍簁若不及時拯捄則將至莫可收拾之境爲辭而批旨內有本郡上納數爻卽爲草記回啓之命矣取考元蔘數爻則秋臘等本院上納爲二十六兩軍需蔘加蔘補縮蔘等各項名色爲四兩零而所謂放債條六千兩本錢三千兩取剩者便成鬼錄殆同白徵民勢之莫可支吾不言可想元蔘三十兩零內限十兩蠲減無所不可而本院所需一自京貢分作之後秋臘兩等每患不足本色除減恐非可論宜有稱此數給代充補之方而此非本院所可擅便爲先以十兩蔘蠲減之意行會本道給代之需就議廟堂從後稟處似合事宜臣於項日承敎之後問議於都提調而意見別無異同故敢達矣敎曰熟聞杆郡之蔘弊至於弩末近因釐弊事始知其弊源不革本邑宜革此弊御供雖重民弊較切惟此放債條之創始旣在詳定原數之外專爲本價添補之資到今蘇弊之方莫如量減元貢卿之所奏甚好而若於三十兩除却十兩則彼軍加補三種名色亦當在量減之中自此將無沾漑之需亦非益下之政只就內局納廿六數中特減十兩其京代一款自有詳定原價未必稱準方便豈無其策大臣今方入侍該郡守亦令來待使之入侍至是領相與該郡守李㝡源入侍命㝡源詳陳所見㝡源奏四本邑貢蔘二十六兩添補價本錢六千兩放債民間年年取殖三千兩故徵斂之際流亡相尋目今痼弊莫可收拾今此十兩蔘蠲除千餘兩債利隨而蕩減朝家惠澤浹民肥髓更復何望乎命惠堂亦陳所見惠堂徐有隣曰臣之淺見俄已陳達當待廟堂稟定有所擧行矣命領相指一覆奏領相曰所減十兩蔘本價分付內局惠廳取作京貢量宜措處恐好矣從之敎曰以此擧條卽爲行會該道減貢雖有特敎如是之後蠲債一款惟在道伯邑倅之拮据蘇革來頭勤慢自廟堂添錄繡衣節目以爲考察之地自此杆民如得息肩流戶還集朝家可以弛心爲守宰者焉敢放忽不念分憂之責乎此意一體嚴飭○領相啓言文禧廟營建待秋始役曾有下敎材木聞已到泊請設都監差出堂郞使之擧行敎曰何必設都監堂上則昨年魂宮堂上在京人及工判差下郞官則以三曹郞官差下監造官亦爲置之入啓及行用文書只以文禧廟營建廳稱號監役一員兼監造官差下仍以別工作稱號又啓言日昨守禦使金鍾秀所達添餉退船事兩擧條皆請下詢大臣處之故臣亦承敎仰對而遂不簡問於臣直爲啓下請當該注書從重推考原擧條更令簡問改啓下從之又啓言卽見京畿監司徐有防報備局辭緣以爲賑餘穀七千石付之巡雇兩廳取耗補用之意具由狀聞而歲末磨勘後可以取用今夏秋冬應下依前自如今年麰還加分耗官耗許餘七百七石零全數許劃爲請矣支放之無出處誠如報辭請只今年特爲許劃從之又啓言凡大臣儒賢之疏遣史官宣批卽殊典也然於堂下儒臣列聖朝以來未聞有是例而頃年一二儒臣及日前持平宋煥箕疏批竝遣史官恐似過中敎以卿言好矣當留意○敎曰廟役待暑退行將爲之物力曾有不煩有司之敎蓋生時供奉儲留該廳也此或相當乎營建廳堂上明日會同後往議領相以草記詳細稟處事分付○承旨李亨元啓言灣府境內有築筒作畓處計其落種多寡當爲千有餘石筒屬灣府界入龍川耕作者不可不住接龍川而筒之利害不關龍川故必充苦役民不願居具其筒上有龍川官筒必塞其下流使不得沾漑致令膏沃生穀之地空作蘆葦無用之場栅巿停罷導民緣畝亦爲防奸之善許臣意送人看審定其水道俾無壅遏之弊募人起耕限年蠲役以爲完筒之地似合事宜詢于大臣領相曰邊上膏沃之地一任空棄誠爲可惜臣與僚相諸堂從容商確且探其形便徐更仰達矣從之
정조 11년 · 강
命日供生鮮以活鷄三分二代捧
정조 11년 · 목
京畿監司徐有防狀啓貢物主人等以爲所封生鮮因潦雨江漲設網路絕無以準數封進請自明日日次及朔膳所封生鮮以他物參半代封狀聞變通矣敎以三分二代捧事回諭廚院亦令依此施行
정조 11년 · 강
命嶺南都試優等沒技依兵曹草記定式
정조 11년 · 목
備邊司啓言頃因慶尙道別武士等都試優等沒技置赴殿試事上言兵曹草記一依左右列之次例從優施賞爲請而有令廟堂稟處之命矣廣考各道可據文跡則關西海西別武士關北親騎衛江都壯義旅松都選武軍官南漢軍官東萊別騎衛果有沒技居首竝赴殿試之規當初創設時似以異於他道有此別般施賞之典則嶺南武士之必欲比同於此者猥屑甚矣若謂本道近於南邊而欲創無前之例則統營將士宜先於本道內地而亦不過居首一入直赴則其在重賞典嚴科規之道決不可容議於法典所載之外請依兵曹覆啓施行允之
정조 11년 · 강
司直李秉鼎上疏命付丙
정조 11년 · 목
疏曰伏以流光迅邁文孝世子常事奄過音容寢遠服制已畢西城冤號愈益無涯伏惟我殿下以止慈之德行臨祭之禮觸境增傷撫時疚懷雖聖學高明理遣有道而至慟弸結榮衛易損區區下情尤不勝焦慮之至仍伏念臣罪可勝誅哉仰感恩渥之如天俯慨倫綱之墜地愚衷所激妄進一疏而誠不足以上格聰聽明不足以逆折亂萌竟致無補於國獲戾於身善地薄譴匪罪伊恩臣跡逬遐荒心懸宸極每念宗國之憂虞自然中夜之繞壁(刀削)旋聞逆變之起而肝膽崩裂直欲與坊民衛士共洩食肉之憤而不可得矣不自意日月回照霈澤旁流生還故土復見老母曾未幾何恩敍又降霜雪雨露俱出至敎生死肉骨罔非洪私臣誠惝怳隕越五內失守以首頓地不知所云嗚呼以臣釁犯以臣情踪只合咋舌閉影以終餘生豈敢復從大夫之後猥申齋沐之請而顧今天討略行而亂本尙在凶逆踵出而禍機益急安危存亡之間不容髮又不啻前日之比臣若諉以自靖終不畢說則其何以一日復廁於橫目之列乎玆敢瀝血緘辭仰冀明主之垂察焉嗚呼我(刀削)殿下以逆復遄伏邦章而謂天討之已行耶臣則以爲賊喆不戮則元惡自如而難謂天討之亟行也父子同惡均爲群凶之奇貨則子斃父生其可曰亂本之已除也(刀削)嗚呼昨年五月之慘變尙忍言哉欲言則腸摧聲吞而逆醫亂媪俱未盤詰繼而有九月之喪變與情冤惑久而益甚及伏奉我聖母諺敎中夏秋喪變症情怪底之諭小大同憤國言如沸請討之章日積公車庶幾罪人斯得王章夬伸而乃殿下一向牢拒伈泄至今轉眄之頃天星已周不但如新之痛無時可洩抑亦方來之憂慮有不可言思之及此實欲溘然而無知也嗚呼治逆先治其黨春秋之大法也而老翰之黨與未究誅凶必收其孥漢家之令典也而榮德之孥戮靳施致使王綱轉益解弛亂賊無所顧畏梟首不斷殊塗同歸獍肚相連換面迭應妖宇凶偉之暗布慝計根柢於老翰逆復賊喆之顯逞凶圖紹述於榮德爲今之道惟有大加懲毖赫然誅討而又乃如前姑息一味掩覆非特當戮而不戮竝與宜覈而不竅刑故之乖舛如此而其可以國爲國乎伏願聖明穆然深思廓揮乾斷亟允三司之請(刀削)上以答慈聖哀痛之敎下以副臣民崩迫之情焉噫臣之罪戾臣自知之目見亂逆橫張義理斁塞難言之憂若在朝夕故不顧一身之禍福敢獻出位之瞽言其曰离輝纔閟邦本靡係賊氣復張人志未定者隱憂深慮顧未嘗不在於安危向背之際而只緣識慮闇淺辭語拙訥畢竟論列全不別白未免捨本擧末遺巨摭細至若趙時俊之汲引逆湛時偉之忌諱邦慶卽渠染汚護法之尤大彰著者而亦未能據實明言以致裏情莫暴釁負徒積鈇銊之誅固所甘心而第臣有萬萬悼衋于中者臣之事殿下今幾年所雖狂愚顚妄百不猶人惟是藉手而事上者實在於信心直行斷斷無他亦庶幾天鑑之所俯燭而始因涓埃之欲酬反速誨責之匪怒自慚言行之無素徒切俯仰之有靦況臣之自來踪地夫豈開口論事者而向以其威勢所壓擧朝含默故不得不有越俎之擧到今三司之聲討方嚴一世之公議齊發更何敢復事煩聒以孤我聖上飭敎之至意而第有私義之不容終默者敢此附陳焉臣於曩疏自以職非言責雖不擧名臚列而旣曰爲翰賊再從之兄弟云則權勢之門一句專屬於俊偉兄弟不干於趙氏諸人而特以不擧名字致有聖鑑之遺照此固臣糢糊遣辭之罪而臣疏留院之時承宣趙鼎鎭初不引嫌則彼俊偉之驅脅擧族呼籲禁門以爲驚動天聽眩惑一世之計者抑何意也臣疏所謂勢成威立人莫敢誰何者卽此而尤可見矣噫俊偉兄弟之於賊翰旣自謂割贅斷腕而其所反詈臣者何其傳襲賊翰之餘套也年前翰賊之嗾害臣也有負義爲怨之說今俊偉則又目臣以殘忍欲以實其前言凶肚悖詈之遞相授受可謂一節深於一節此又渠染汚護法之一端而丁酉以後庚子以前渠兄弟之如前尋訪外示親熟不啻屢遭則何其與其供中有時邂逅不過寒暄者大相反也趙觀鎭應鎭從兄弟俱以妻黨至親又何以數十年如一日耶臣竊聞方當納供之時觀鎭應鎭皆以義不可誣妹壻執不肯聯參則俊偉兄弟大肆咆勃恐䝱百端勒押應鎭及觀鎭子雲翊之名云噫其威勢之驅迫擧族至今兄弟叔侄不得保其恩義乃至於此耶臣妻素有積年心腹之疾居常危懍不比恒人而半產未旬旋遭大故悲哀添傷竟至不救臣方求山湖中聞急報馳還則觀鎭及娣妹數人環坐看護成服之日時後亦以畿伯來參今忽乘憤閃舌乃發此千萬不近似之躗言是豈有一分人理者所忍爲也噫供本首題卽趙時完而時完之於臣有世所共知之嫌怨則其所謂有姻婭之好而無嫌隙之端者是豈出於時完之口者耶俊偉之左右䝱喝僞着名押至此而尤益難掩供頭如此則餘皆推知噫嘻奏御文字之任自粧撰略無畏忌又豈有一分臣節者所敢爲也吁亦痛矣渠之悖誣一問觀鎭自可立辨臣雖▣詬豈可與如渠無臣節無人理者汚口呶呶有若較挈然哉嗚呼臣不幸而臣妻抱病早死又不幸而妻黨有翰賊及俊偉前後逞怨必擧臣妻而詆誣者非但往牒之罕聞實是命數之攸關而今此悖誣比前尤毒殘忍二字自有出處雖常漢賤流決不可容易相加況臣家傳謹愼職忝宰列而曩遭妻喪又在於遭大故一望之內號擗叫隕之際則此時此誣尤極凶悖而婦娚之子名在供中雖曰俊偉之勒着亦關人理之變怪此而不卞則臣固不足言其爲傷風敎而玷晠化果何如也伏乞聖明亟命有司先治臣辭不別白之罪以爲不忠無狀者之戒仍命發緘觀鎭明賜究覈俾臣得晣傷倫之誣不勝千萬顒祝敎曰全篇都是禁令說話勢難賜批原疏付丙矣
정조 11년 · 강
酌放鐵山附殺獄罪人徐乭男
정조 11년 · 목
平安監司李命植査啓以爲此獄肯綮只在李召史通姦金承秋之虛實第以事理推之承秋冒入李召史之房必無奸未成之理乭男追還其家見其妻交奸之狀憤心所激執得房中之鎌先截奸婦掛足之髮方及姦夫欲逃之身而蒼黃之際失鎌於賊手更執在傍之木杖極力打去其勢固然獨殺姦夫雖云可疑而毒手先下於打男憤拳無暇於殺女及夫男女俱▣姦夫先斃姦婦後歸則乭男已被縳姦婦自當免殺且乭男夫妻交奸承秋之招自初不變非獄老生奸合謀餙詐至於打時之相左器杖之兼用愚氓之不卞時刻無足可怪木杖之留置房中不爲無據考諸法文未見當死之案今因繡啓有此行査之關更爲査問別無疑端請令該曹稟處敎曰此獄更令按査蓋因兩條疑端卽打時之相左也器杖之兼用也觀於囚供參以獄情時刻器杖俱無疑晦道伯結語論列十分的確傅生一款無容更議鐵山府殺獄罪人徐乭男令道臣酌放事分付
정조 11년 · 강
以鄭福煥爲校理徐配修李遇濟爲副修撰前望也
정조 11년 · 목
以洪樂恒爲校理韓用龜爲副校理金熙采爲修撰申馥爲副修撰李奎緯爲兵曹參知文禧廟營建廳堂上具允鈺徐有隣尹蓍東郞廳金履成鄭東敎李晩秀別工作兼監造官趙鎭圭○因兵曹願納人同知僉知單付單子敎曰願納人五衛將除授人中今日政追榮其中已肅謝入番人移付巡將差代此後未付人依此例卽爲追榮入番後付巡將差代不待下敎卽爲擧行前郡守李弘遂有廳將作窠今日政擬入○再政以李弘遂爲忠壯將河福彥朴來迪爲五衛將
정조 11년 · 강
命抄啓文臣張錫亂拿處
정조 11년 · 목
稱以傳諭進去應製漢後書呈故也
정조 11년 · 강
召見文禧廟營建堂上徐有隣郞廳鄭東敎李晩秀金履成于熙政堂
정조 11년 · 목
有隣啓言今番廟役時各項雜物借用者外勿爲分批於各司各貢工匠料布亦勿以戶兵曹磨鍊石材及修粧所入鐵物木物倂以儲置錢取用事請出擧條俾無眩於擧行之弊從之○營建廳啓言今日會同後依下敎就議于領議政金致仁則以爲今此廟役事體不輕而重料布之批定兩曹物種之取用各貢固當如例爲之而聖意就出於不煩經費至有貢價儲置惠廳之擧凡諸等節一依該堂筵中定奪先令以儲留錢取用而來頭若或有如干不足之事則更爲酌量請得爲宜云矣大臣之意如此請依此擧行允之敎曰俄聞流下木物因今番潦水之大漲到迫漸次愆期將至來月望間云然則曬乾劈鍊之際又當費了月日秋成前足可完役乎此等處不可不酌量而圖形先出然後物力移送木物雖皆準備石材亦當措置仍用幾許新貿幾許待晴出圖形後登對稟處家舍買得一款亦待圖形決定而廟制務從簡約不欲宏大諸處祠宇樑長楹高內外庭除間數廣狹卿等與郞官進去尺量列錄稟旨小小事務之有難煩稟者錦城尉詳聞筵敎往復停當
정조 11년 · 강
以權▣朴天行李惠祚爲承旨前望也
정조 11년 · 강
命以二十九日設行禜祭
정조 11년 · 목
因儀曹啓敎曰祈雨祈晴有祈輒應以予否德淺誠非敢固必而修盡人事翼垂冥隲卽不容已之擧也然四月祈雨五月祈晴求之掌故已例絕罕祈晴之尙靳設行寧或伈泄而然恐致瀆褻之歸前月祈雨迫於群情不得已行之今番禜祭亦何異是依草記以今二十九日設行獻官以承旨塡差諸執事擇差時任玉堂勿拘祭文令內閣知製敎撰進祭物處誠精備事幷卽分付
정조 11년 · 강
命兵判周審宗廟墻垣及宮墻頹圮處
정조 11년 · 목
兵曹以宗廟東邊墻垣四間許西邊墻垣七間許因雨頹圮啓敎曰頹圮間數通許則甚夥然座更民人之冒雨露處在所軫念莫重肅敬之地亦甚屑越兵判卽爲進去周審後設栅更造給假家堅實防遮以爲庇接之地把守名數亦不必番番加定徒致亂雜東西墻垣頹圮各處量宜把置餘皆解送間數名數及擧行形止草記事兵判知悉又以拱北門西邊宮墻四間許因雨頹圮把守軍兵廣智營入直砲手十五名除出守直啓敎曰今年雨水挽近所無宮墻頹圮若是夥然許多軍兵之露處殊極矜悶大抵幾間幾名不過定式假領而今則頹處相望把幕周遶雖減名數無妨於宿衛卽令宣傳官一人持此批旨與兵判眼同巡察後把幕則合幷守卒則減數以其合幕形止及減卒名數以草記附奏於宜傳官事兵判知悉此草記姑爲置之○訓鍊都監以拱北門西邊宮墻頹圮處廣智營入直軍十五名除出把守其代以出番軍依例添入直啓敎曰已令兵判周審減定名數後草記出番軍勿爲添入以入番軍中把守與巡邏期於量宜分排此意亦令兵判知悉○兵曹以回泰門東邊宮墻二間許因雨頹圮啓敎曰爾其進去堅實防遮在前時敏堂墻垣承旨入稟進去今日無是稟極爲駭然當該承旨從重推考又以明禮門東邊宮墻二間西邊內面半間泰秋門東邊外面一間回泰門西邊宮墻前日頹落連接處半間因雨頹圮啓敎曰如今潦水許多軍兵之把立爲弊切悶泰秋門墻垣當自內申飭守把把守軍除之明禮門墻垣此與外宮墻有異以永肅門墻垣把守將卒使之晝察夜巡所把將校軍兵卽令解巡
정조 11년 · 강
飭頹壓家舍及渰死民戶恤典着意分給
정조 11년 · 목
因京兆民家頹壓別單敎曰頹壓家舍恤典一款才令二堂上主管擧行此別單出給着意分給俾無虛實相蒙之弊如有遺漏之處二堂上旣兼兵判時遣營校逐戶摘奸俾有實效南部所報中北部居民一名之渰死聞極矜慘恤典卽爲考例題給事分付漂壓民恤典中殘獨戶依日前江村民戶別恤典例空石別爲分給○賑廳啓言民家頹壓中部二戶北部十六戶西部二十一戶東部四十五戶南部三十六戶每戶恤典各錢二兩題給而殘獨戶十七戶各加空石十立別爲分給馬廛橋揜死人北部良人金德尙恤典布一疋錢二兩考例題給
정조 11년 · 강
親考抄啓文臣去四月朔再次課講講義
정조 11년 · 목
詩傳鹿鳴之什條問十條副司果李書九七純通一通二略居首
정조 11년 · 강
遣承旨詣明陵奉審